CELEX: 52020PC0116
Language: el
Date: 2020-03-26
Title: Πρόταση ΑΠΟΦΑΣΗ ΤΟΥ ΣΥΜΒΟΥΛΙΟΥ για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής ΣΟΕΣ που συστάθηκε με την ενδιάμεση συμφωνία οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά την έγκριση του εσωτερικού κανονισμού της επιτροπής ΣΟΕΣ

ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.3.2020
            COM(2020) 116 final
            2020/0045(NLE)
            Πρόταση
            ΑΠΟΦΑΣΗ ΤΟΥ ΣΥΜΒΟΥΛΙΟΥ
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής ΣΟΕΣ που συστάθηκε με την ενδιάμεση συμφωνία οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά την έγκριση του εσωτερικού κανονισμού της επιτροπής ΣΟΕΣ
            
               
         
         
            
               ΑΙΤΙΟΛΟΓΙΚΗ ΕΚΘΕΣΗ
            
            
               1.Αντικείμενο της πρότασης
            
            
               Η παρούσα πρόταση αφορά την απόφαση για τον καθορισμό της θέσης που πρέπει να ληφθεί, εξ ονόματος της Ένωσης, στο πλαίσιο της επιτροπής που συστάθηκε δυνάμει της ενδιάμεσης συμφωνίας οικονομικής εταιρικής σχέσης (στο εξής: ΣΟΕΣ) μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου (στο εξής: επιτροπή ΣΟΕΣ), όσον αφορά την προβλεπόμενη έγκριση του εσωτερικού κανονισμού της επιτροπής ΣΟΕΣ.
            
            
               2.Πλαίσιο της πρότασης
            
            
               2.1.Η ενδιάμεση συμφωνία οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου
            
            
               Η ενδιάμεση συμφωνία οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Ένωσης και των κρατών μελών της, αφετέρου (στο εξής: συμφωνία) αποσκοπεί στα εξής:
            
            
               α)να μπορέσει η Γκάνα να επωφεληθεί από τη βελτιωμένη πρόσβαση στην αγορά που παρέχει η Ένωση στο πλαίσιο των διαπραγματεύσεων ΣΟΕΣ και να αποφευχθεί έτσι η διαταραχή των συναλλαγών μεταξύ της Γκάνας και της Ένωσης λόγω της λήξης του μεταβατικού εμπορικού καθεστώτος της συμφωνίας της Κοτονού στις 31 Δεκεμβρίου 2007, εν αναμονή της σύναψης πλήρους ΣΟΕΣ·
            
            
               β)να τεθούν οι βάσεις για τη διαπραγμάτευση ΣΟΕΣ η οποία θα συμβάλλει στη μείωση της φτώχειας, θα προωθήσει την περιφερειακή ολοκλήρωση, την οικονομική συνεργασία και την ορθή διακυβέρνηση στη Δυτική Αφρική και θα βελτιώσει τις δυνατότητες της Δυτικής Αφρικής στους τομείς της εμπορικής πολιτικής και των συναφών με το εμπόριο ζητημάτων·
            
            
               γ)να προαχθεί η αρμονική και βαθμιαία ενσωμάτωση της Γκάνας στην παγκόσμια οικονομία, σύμφωνα με τις πολιτικές επιλογές και τις αναπτυξιακές προτεραιότητές της·
            
            
               δ)να ενισχυθούν οι υφιστάμενοι δεσμοί μεταξύ των μερών με βάση την αλληλεγγύη και το αμοιβαίο συμφέρον·
            
            
               ε)να εκπονηθεί συμφωνία συμβατή με το άρθρο XXIV της GATT 1994.
            
            
               Η συμφωνία εφαρμόζεται προσωρινά μεταξύ της Γκάνας, αφενός, και της Ευρωπαϊκής Ένωσης και των κρατών μελών της, αφετέρου, από τις 15 Δεκεμβρίου 2016.
            
            
               2.2.Η επιτροπή ΣΟΕΣ 
            
            
               Με το άρθρο 73 της συμφωνίας θεσπίζεται η επιτροπή ΣΟΕΣ και προβλέπεται ότι είναι υπεύθυνη για τη διαχείριση σε όλους τους τομείς που καλύπτει η συμφωνία και για την εκπλήρωση όλων των καθηκόντων που αναφέρονται σ’ αυτή.
            
            
               Το άρθρο 73 της συμφωνίας προβλέπει ότι τα μέρη συμφωνούν ότι η σύνθεση, η οργάνωση και η λειτουργία της επιτροπής ΣΟΕΣ τηρούν την αρχή της ισότητας. Η επιτροπή θεσπίζει τους κανόνες οργάνωσης και λειτουργίας της. Οι συνεδριάσεις της επιτροπής ΣΟΕΣ μπορούν επίσης να είναι ανοικτές σε τρίτα μέρη. Η επιτροπή της Οικονομικής Κοινότητας των Δυτικοαφρικανικών Κρατών (ECOWAS) μπορεί να προσκαλείται στις συνεδριάσεις της επιτροπής ΣΟΕΣ σύμφωνα με τις εσωτερικές διαδικασίες της. 
            
            
               Το άρθρο 2 του εσωτερικού κανονισμού, που πρόκειται να εγκριθεί, ορίζει ότι η επιτροπή ΣΟΕΣ απαρτίζεται από εκπροσώπους της Ευρωπαϊκής Ένωσης και εκπροσώπους της Γκάνας, σε επίπεδο υπουργών ή σε επίπεδο ανώτερων υπαλλήλων.
            
            
               Το άρθρο 9 του εσωτερικού κανονισμού, που πρόκειται να εγκριθεί, προβλέπει ότι η επιτροπή ΣΟΕΣ λαμβάνει αποφάσεις και διατυπώνει συστάσεις με συναίνεση.
            
            
               2.3.Η προβλεπόμενη πράξη της επιτροπής ΣΟΕΣ
            
            
               Κατά το πρώτο εξάμηνο του 2020 η επιτροπή ΣΟΕΣ πρόκειται να εκδώσει απόφαση σχετικά με τον εσωτερικό της κανονισμό (στο εξής: προβλεπόμενη πράξη).
            
         
         
            
               Σκοπός της προβλεπόμενης πράξης είναι η θέσπιση των κανόνων σχετικά με την οργάνωση και τη λειτουργία της επιτροπής ΣΟΕΣ.
            
            
               3.Θέση που πρέπει να ληφθεί εξ ονόματος της Ένωσης
            
            
               Η παρούσα πρόταση απόφασης του Συμβουλίου καθορίζει τη θέση που πρέπει να ληφθεί εξ ονόματος της Ένωσης στο πλαίσιο της επιτροπής ΣΟΕΣ που συγκροτήθηκε βάσει της συμφωνίας, όσον αφορά την έγκριση του εσωτερικού κανονισμού της επιτροπής ΣΟΕΣ.
            
            
               Τα μέρη της συμφωνίας συζήτησαν τον προβλεπόμενο εσωτερικό κανονισμό και συμφώνησαν ότι, με την επιφύλαξη των διαδικασιών λήψης αποφάσεων της Ένωσης, η επιτροπή ΣΟΕΣ θα πρέπει να εγκρίνει τον εν λόγω εσωτερικό κανονισμό εντός του πρώτου εξαμήνου του 2020. 
            
            
               Η ουσία του προβλεπόμενου εσωτερικού κανονισμού είναι παρόμοια με αυτή του εσωτερικού κανονισμού άλλων εμπορικών συμφωνιών της Ένωσης. 
            
            
               Ο εσωτερικός κανονισμός είναι απαραίτητος για την ολοκλήρωση του θεσμικού πλαισίου της συμφωνίας και, συνακόλουθα, για την εξασφάλιση της ομαλής εφαρμογής της συμφωνίας.
            
            
               4.Νομική βάση
            
            
               4.1.Διαδικαστική νομική βάση
            
            
               4.1.1.Αρχές
            
            
               Το άρθρο 218 παράγραφος 9 της Συνθήκης για τη λειτουργία της Ευρωπαϊκής Ένωσης (στο εξής: ΣΛΕΕ) προβλέπει την έκδοση αποφάσεων για τον καθορισμό «των θέσεων που θα πρέπει να ληφθούν, εξ ονόματος της Ένωσης, σε όργανο που συνιστάται από δεδομένη συμφωνία, όταν το εν λόγω όργανο καλείται να θεσπίσει πράξεις που παράγουν έννομα αποτελέσματα, με εξαίρεση τις πράξεις που συμπληρώνουν ή τροποποιούν το θεσμικό πλαίσιο της συμφωνίας.».
            
            
               Η έννοια των «πράξεων που παράγουν έννομα αποτελέσματα» περιλαμβάνει πράξεις που παράγουν έννομα αποτελέσματα δυνάμει των κανόνων του διεθνούς δικαίου που διέπουν το εκάστοτε όργανο. Περιλαμβάνει επίσης κείμενα που δεν έχουν μεν δεσμευτική ισχύ βάσει του διεθνούς δικαίου, αλλά «επηρεάζουν με καθοριστικό τρόπο το περιεχόμενο των ρυθμίσεων που θεσπίζει ο νομοθέτης της Ένωσης»
                  1
               .
            
            
               4.1.2.Εφαρμογή στη συγκεκριμένη περίπτωση
            
            
               Η επιτροπή ΣΟΕΣ είναι όργανο που έχει συσταθεί βάσει συμφωνίας, συγκεκριμένα βάσει της ενδιάμεσης ΣΟΕΣ ΕΕ-Γκάνας.
            
            
               Η πράξη την οποία καλείται να εγκρίνει η επιτροπή ΣΟΕΣ συνιστά πράξη που παράγει έννομα αποτελέσματα, καθώς θα θεσπίζει δεσμευτικούς νομικούς κανόνες για τη λειτουργία της επιτροπής ΣΟΕΣ. 
            
            
               Η προβλεπόμενη πράξη δεν συμπληρώνει ούτε τροποποιεί το θεσμικό πλαίσιο της συμφωνίας.
            
            
               Συνεπώς, η διαδικαστική νομική βάση για την προτεινόμενη απόφαση είναι το άρθρο 218 παράγραφος 9 της ΣΛΕΕ.
            
            
               4.2.Ουσιαστική νομική βάση
            
            
               4.2.1.Αρχές
            
            
               Η ουσιαστική νομική βάση για την έκδοση απόφασης δυνάμει του άρθρου 218 παράγραφος 9 της ΣΛΕΕ εξαρτάται πρωτίστως από τον στόχο και το περιεχόμενο της προβλεπόμενης πράξης σε σχέση με την οποία λαμβάνεται θέση εξ ονόματος της Ένωσης. Αν η προβλεπόμενη πράξη επιδιώκει διττό σκοπό ή έχει δύο συνιστώσες και αν ένας από τους σκοπούς ή μία από τις συνιστώσες μπορεί να χαρακτηριστεί κύριος/-α, ενώ ο/η άλλος/-η έχει απλώς παρεπόμενο χαρακτήρα, η απόφαση δυνάμει του άρθρου 218 παράγραφος 9 της ΣΛΕΕ πρέπει να στηρίζεται σε μία και μόνον ουσιαστική νομική βάση, ήτοι εκείνη που επιβάλλει ο κύριος ή πρωτεύων σκοπός ή συνιστώσα.
            
            
               4.2.2.Εφαρμογή στη συγκεκριμένη περίπτωση
            
         
         
            
               Ο κύριος στόχος της συμφωνίας και το περιεχόμενο της προβλεπόμενης πράξης αφορούν την κοινή εμπορική πολιτική.
            
            
               Ως εκ τούτου, η ουσιαστική νομική βάση για την προτεινόμενη απόφαση είναι το άρθρο 207 παράγραφος 4 πρώτο εδάφιο της ΣΛΕΕ.
            
            
               4.3.Συμπέρασμα
            
            
               Η νομική βάση της προτεινόμενης απόφασης θα πρέπει να είναι το άρθρο 207 παράγραφος 4 πρώτο εδάφιο της ΣΛΕΕ, σε συνδυασμό με το άρθρο 218 παράγραφος 9 της ΣΛΕΕ.
            
            
               5.Δημοσίευση της προβλεπόμενης πράξης
            
            
               Δεδομένου ότι με την πράξη αυτή η επιτροπή ΣΟΕΣ θα θεσπίσει τον εσωτερικό κανονισμό της στο πλαίσιο της συμφωνίας, είναι σκόπιμο να δημοσιευτεί στην Επίσημη Εφημερίδα της Ευρωπαϊκής Ένωσης μετά την έκδοσή της.
            
            
               2020/0045 (NLE)
            
            
               Πρόταση
            
            
               ΑΠΟΦΑΣΗ ΤΟΥ ΣΥΜΒΟΥΛΙΟΥ
            
            
               για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής ΣΟΕΣ που συστάθηκε με την ενδιάμεση συμφωνία οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά την έγκριση του εσωτερικού κανονισμού της επιτροπής ΣΟΕΣ
            
            
               ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
            
            
               Έχοντας υπόψη τη Συνθήκη για τη λειτουργία της Ευρωπαϊκής Ένωσης, και ιδίως το άρθρο 207 παράγραφος 4 πρώτο εδάφιο, σε συνδυασμό με το άρθρο 218 παράγραφος 9,
            
            
               Έχοντας υπόψη την πρόταση της Ευρωπαϊκής Επιτροπής,
            
            
               Εκτιμώντας τα ακόλουθα:
            
            
               (1)Η ενδιάμεση συμφωνία οικονομικής εταιρικής σχέσης (στο εξής: ΣΟΕΣ) μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου, υπεγράφη από την Ευρωπαϊκή Ένωση και τα κράτη μέλη της στις 28 Ιουλίου 2016
                  2
                (στο εξής: συμφωνία). Εφαρμόζεται προσωρινά μεταξύ της Ευρωπαϊκής Ένωσης και των κρατών μελών της, αφενός, και της Γκάνας, αφετέρου, από τις 15 Δεκεμβρίου 2016
                  3
               .
            
            
               (2)Σύμφωνα με το άρθρο 73 παράγραφος 3 της συμφωνίας, η επιτροπή ΣΟΕΣ είναι υπεύθυνη για τη διαχείριση σε όλους τους τομείς που καλύπτει η εν λόγω συμφωνία και για την εκπλήρωση όλων των καθηκόντων που αναφέρονται σε αυτή. Σύμφωνα με το άρθρο 73 παράγραφος 2, η επιτροπή ΣΟΕΣ καθορίζει τους κανόνες οργάνωσης και λειτουργίας της.
            
            
               (3)Η επιτροπή ΣΟΕΣ πρόκειται να εκδώσει απόφαση όσον αφορά τον εσωτερικό της κανονισμό κατά το πρώτο εξάμηνο του 2020.
            
            
               (4)Είναι σκόπιμο να καθοριστεί η θέση που πρέπει να ληφθεί εξ ονόματος της Ένωσης στο πλαίσιο της επιτροπής ΣΟΕΣ, δεδομένου ότι η προβλεπόμενη απόφαση της επιτροπής ΣΟΕΣ θα θεσπίσει νομικά δεσμευτικούς κανόνες για τη λειτουργία της επιτροπής ΣΟΕΣ,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
         
         
            
               Η θέση που πρέπει να ληφθεί εξ ονόματος της Ένωσης βασίζεται στην απόφαση της επιτροπής ΣΟΕΣ για τη θέσπιση του εσωτερικού κανονισμού της επιτροπής ΣΟΕΣ που επισυνάπτεται στην παρούσα απόφαση.
            
            
               Άρθρο 2
            
            
               Η παρούσα απόφαση απευθύνεται στην Επιτροπή.
            
            
               Βρυξέλλες,
            
            
               
                     Για το Συμβούλιο
               
               
                     Ο Πρόεδρος
                        
               
            
         
         
            
                  
                     (1)
                  
                        Απόφαση του Δικαστηρίου, της 7ης Οκτωβρίου 2014, Γερμανία κατά Συμβουλίου, C-399/12, ECLI:EU:C:2014:2258, σκέψεις 61 έως 64. 
               
               
                  
                     (2)
                  
                        Η ενδιάμεση συμφωνία οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου (ΕΕ L 287 της 21.10.2016, σ. 1). 
               
               
                  
                     (3)
                  
                        Απόφαση (ΕΕ) 2016/1850 του Συμβουλίου, της 21ης Νοεμβρίου 2008, για την υπογραφή και την προσωρινή εφαρμογή της ενδιάμεσης συμφωνίας οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου.
               
            
      
    ---documentbreak--- 
      
         
               ΕΥΡΩΠΑΪΚΗ ΕΠΙΤΡΟΠΗ
            Βρυξέλλες, 26.3.2020
            COM(2020) 116 final
            ΠΑΡΑΡΤΗΜΑ
            της
            πρότασης απόφασης του Συμβουλίου
            για τη θέση που πρέπει να ληφθεί, εξ ονόματος της Ευρωπαϊκής Ένωσης, στο πλαίσιο της επιτροπής ΣΟΕΣ που συστάθηκε με την ενδιάμεση συμφωνία οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά την έγκριση του εσωτερικού κανονισμού της επιτροπής ΣΟΕΣ
            
               
         
         
            
               ΣΥΝΗΜΜΕΝΟ
            
            
               ΑΠΟΦΑΣΗ αριθ. …/2020 ΤΗΣ ΕΠΙΤΡΟΠΗΣ ΣΟΕΣ
               
            
               που συστάθηκε με την ενδιάμεση συμφωνία οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου, όσον αφορά τη θέσπιση του εσωτερικού κανονισμού της επιτροπής ΣΟΕΣ 
            
            
               Η ΕΠΙΤΡΟΠΗ ΣΟΕΣ,
            
            
               Έχοντας υπόψη την ενδιάμεση συμφωνία οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου
                  1
                (στο εξής: συμφωνία), που υπογράφηκε στις 28 Ιουλίου 2016 στις Βρυξέλλες, και ιδίως το άρθρο 73,
            
            
               Εκτιμώντας ότι η συμφωνία προβλέπει ότι η επιτροπή ΣΟΕΣ καθορίζει τους κανόνες οργάνωσης και λειτουργίας της,
            
            
               ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
            
            
               Άρθρο 1
            
            
               Θεσπίζεται εσωτερικός κανονισμός της επιτροπής ΣΟΕΣ, όπως ορίζεται στο παράρτημα.
            
            
               Άρθρο 2
            
            
               Η παρούσα απόφαση αρχίζει να ισχύει από την ημερομηνία της έκδοσής της.
            
            
               (Τόπος),
            
            
               ΠΑΡΑΡΤΗΜΑ
            
            
               ΕΣΩΤΕΡΙΚΟΣ ΚΑΝΟΝΙΣΜΟΣ ΤΗΣ ΕΠΙΤΡΟΠΗΣ ΣΟΕΣ
            
            
               που συστάθηκε δυνάμει του άρθρου 73 της ενδιάμεσης συμφωνίας οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου
            
            
               ΑΡΘΡΟ 1
            
            
               Ρόλος και ονομασία της επιτροπής ΣΟΕΣ
            
            
               1.Η επιτροπή που συστάθηκε δυνάμει του άρθρου 73 παράγραφος 1 της ενδιάμεσης συμφωνίας οικονομικής εταιρικής σχέσης μεταξύ της Γκάνας, αφενός, και της Ευρωπαϊκής Κοινότητας και των κρατών μελών της, αφετέρου (στο εξής: συμφωνία), είναι υπεύθυνη για όλα τα ζητήματα που αναφέρονται στο άρθρο 73 παράγραφος 3 της συμφωνίας.
            
            
               2.Η ανωτέρω επιτροπή αναφέρεται σε έγγραφα της επιτροπής, συμπεριλαμβανομένων των αποφάσεων και των συστάσεων, ως «επιτροπή ΣΟΕΣ».
            
         
         
            
               ΑΡΘΡΟ 2
            
            
               Σύνθεση και προεδρία
            
            
               1.Η επιτροπή ΣΟΕΣ απαρτίζεται από εκπροσώπους της Ευρωπαϊκής Ένωσης και εκπροσώπους της Γκάνας σε υπουργικό επίπεδο ή σε επίπεδο ανώτερων υπαλλήλων, ή τους αντίστοιχους εκπροσώπους τους.
            
            
               2.Η εκπροσώπηση των μερών πραγματοποιείται κατά κανόνα σε επίπεδο ανώτερων υπαλλήλων ή, κατ’ εξαίρεση, σε υπουργικό επίπεδο, εφόσον αμφότερα τα μέρη συμφωνούν ότι οι περιστάσεις το απαιτούν.
            
            
               3.Η προεδρία της επιτροπής ΣΟΕΣ σε υπουργικό επίπεδο ασκείται από κοινού από το μέλος της Ευρωπαϊκής Επιτροπής που είναι αρμόδιο για το εμπόριο και από τον Υπουργό Εμπορίου και Βιομηχανίας της Γκάνας. 
            
            
               4.Η προεδρία της επιτροπής ΣΟΕΣ σε επίπεδο ανώτερων υπαλλήλων ασκείται από κοινού από έναν ανώτερο υπάλληλο ως εκπρόσωπο της Ευρωπαϊκής Επιτροπής και από έναν ανώτερο υπάλληλο ως εκπρόσωπο της Γκάνας.
            
            
               5.Κάθε μέρος κοινοποιεί στο άλλο μέρος το όνομα, τη θέση και τα στοιχεία επικοινωνίας του ανώτερου υπαλλήλου που συμπροεδρεύει της επιτροπής ΣΟΕΣ για το εν λόγω μέρος. Ο εν λόγω ανώτερος υπάλληλος θεωρείται ότι έχει την εξουσιοδότηση να εκπροσωπεί το μέρος μέχρι την ημερομηνία κατά την οποία το εν λόγω μέρος κοινοποιήσει στο άλλο μέρος νέο συμπρόεδρο.
            
            
               ΑΡΘΡΟ 3
            
            
               Γραμματεία
            
            
               1.Υπάλληλοι του αρμόδιου για το εμπόριο υπουργείου κάθε μέρους ενεργούν από κοινού ως γραμματεία της επιτροπής ΣΟΕΣ.
            
            
               2.Σύμφωνα με το άρθρο 73 παράγραφος 4 της συμφωνίας, κάθε μέρος κοινοποιεί στο άλλο μέρος το όνομα, τη θέση και τα στοιχεία επικοινωνίας του υπαλλήλου που είναι μέλος της γραμματείας της επιτροπής ΣΟΕΣ για το εν λόγω μέρος. Ο εν λόγω υπάλληλος θεωρείται ότι εξακολουθεί να ενεργεί ως μέλος της γραμματείας για το μέρος μέχρι την ημερομηνία κατά την οποία το εν λόγω μέρος κοινοποιήσει στο άλλο μέρος νέο μέλος.
            
            
               ΑΡΘΡΟ 4
            
            
               Συνεδριάσεις
            
            
               1.Η επιτροπή ΣΟΕΣ συνεδριάζει μία φορά ετησίως, εκτός αν οι συμπρόεδροι αποφασίσουν διαφορετικά ή, σε περίπτωση επείγοντος, το ζητήσει οποιοδήποτε μέρος.
            
            
               2.Οι συνεδριάσεις πραγματοποιούνται σε συμφωνημένη ημερομηνία και ώρα εναλλάξ στις Βρυξέλλες και στην Άκρα, εκτός αν συμφωνηθεί διαφορετικά από τους συμπροέδρους. 
            
            
               3.Οι συνεδριάσεις συγκαλούνται από τον συμπρόεδρο του μέρους που φιλοξενεί τη συνεδρίαση.
            
            
               4.Η συνεδρίαση μπορεί να πραγματοποιείται με φυσική παρουσία ή με τηλεοπτική συνεδρίαση ή με οποιοδήποτε άλλο μέσο.
            
            
               ΑΡΘΡΟ 5
            
            
               Αντιπροσωπείες
            
            
               Σε εύλογο χρονικό διάστημα πριν από τη συνεδρίαση, ο υπάλληλος που ενεργεί ως γραμματέας της επιτροπής ΣΟΕΣ για κάθε μέρος ενημερώνει τον υπάλληλο που ενεργεί ως γραμματέας του άλλου μέρους για την προβλεπόμενη σύνθεση των αντιπροσωπειών της Ευρωπαϊκής Ένωσης και της Γκάνας, αντίστοιχα. Στους καταλόγους προσδιορίζονται το όνομα και τα καθήκοντα κάθε μέλους της αντιπροσωπείας.
            
         
         
            
               ΑΡΘΡΟ 6
            
            
               Ημερήσια διάταξη των συνεδριάσεων
            
            
               1.Τουλάχιστον 14 ημέρες πριν από τη συνεδρίαση, ο γραμματέας της επιτροπής ΣΟΕΣ καταρτίζει προσωρινή ημερήσια διάταξη για κάθε συνεδρίαση, με βάση πρόταση του μέρους που φιλοξενεί τη συνεδρίαση, με προθεσμία για την υποβολή παρατηρήσεων από το άλλο μέρος. 
            
            
               2.Η επιτροπή ΣΟΕΣ εγκρίνει την ημερήσια διάταξη στην αρχή κάθε συνεδρίασης. Σημεία που δεν περιλαμβάνονται στην προσωρινή ημερήσια διάταξη μπορούν να εγγράφονται στην ημερήσια διάταξη με συναίνεση.
            
            
               ΑΡΘΡΟ 7
            
            
               Πρόσκληση εμπειρογνωμόνων
            
            
               Οι συμπρόεδροι της επιτροπής ΣΟΕΣ μπορούν, με αμοιβαία συμφωνία, να προσκαλούν εμπειρογνώμονες (δηλ. μη κυβερνητικούς υπαλλήλους) να παρίστανται στις συνεδριάσεις της επιτροπής ΣΟΕΣ με σκοπό την παροχή πληροφοριών σχετικά με συγκεκριμένα θέματα και μόνο για τα τμήματα της συνεδρίασης όπου συζητούνται αυτά τα συγκεκριμένα θέματα.
            
            
               ΑΡΘΡΟ 8
            
            
               Πρακτικά
            
            
               1.Το σχέδιο πρακτικών κάθε συνεδρίασης συντάσσεται από τον υπάλληλο που ενεργεί ως μέλος της γραμματείας του μέρους που φιλοξενεί τη συνεδρίαση, εντός 21 ημερών από τη λήξη της συνεδρίασης, εκτός αν αποφασιστεί διαφορετικά από τους συμπροέδρους. Το σχέδιο πρακτικών διαβιβάζεται για σχολιασμό στο μέλος της γραμματείας του άλλου μέρους. Όταν οι ισχύοντες κανόνες εφαρμόζονται στις συνεδριάσεις υποεπιτροπών, τα πρακτικά της συνεδρίασης της υποεπιτροπής διατίθενται για τυχόν μεταγενέστερες συνεδριάσεις της επιτροπής ΣΟΕΣ.
            
            
               2.Στα πρακτικά, κατά κανόνα, συνοψίζεται κάθε θέμα της ημερήσιας διάταξης και μνημονεύονται, κατά περίπτωση:
            
            
               α)όλα τα έγγραφα που υποβλήθηκαν στην επιτροπή ΣΟΕΣ·
            
            
               β)κάθε δήλωση που ένας από τους συμπροέδρους της επιτροπής ΣΟΕΣ ζήτησε να καταχωρηθεί στα πρακτικά· και
            
            
               γ)οι ληφθείσες αποφάσεις, οι συστάσεις που διατυπώθηκαν, οι δηλώσεις που συμφωνήθηκαν και τα συμπεράσματα που εγκρίθηκαν σχετικά με συγκεκριμένα θέματα.
            
            
               3.Τα πρακτικά περιλαμβάνουν κατάλογο όλων των αποφάσεων της επιτροπής ΣΟΕΣ που λήφθηκαν με γραπτή διαδικασία σύμφωνα με το άρθρο 9 παράγραφος 2 μετά την τελευταία συνεδρίαση της επιτροπής.
            
            
               4.Τα πρακτικά περιλαμβάνουν επίσης κατάλογο με τα ονόματα, τους τίτλους και την ιδιότητα όλων των ατόμων που παρέστησαν στη συνεδρίαση της επιτροπής ΣΟΕΣ.
            
            
               5.Ο γραμματέας προσαρμόζει το σχέδιο πρακτικών με βάση τις παρατηρήσεις που λαμβάνει και το σχέδιο πρακτικών, όπως αναθεωρείται, εγκρίνεται από τα μέρη εντός 60 ημερών από την ημερομηνία της συνεδρίασης ή έως οποιαδήποτε άλλη ημερομηνία συμφωνηθεί από τους συμπροέδρους. Μετά την έγκρισή τους, η γραμματεία συντάσσει δύο πρωτότυπα των πρακτικών και κάθε μέρος λαμβάνει ένα πρωτότυπο των πρακτικών. 
            
            
               ΑΡΘΡΟ 9
            
            
               Αποφάσεις και συστάσεις
            
            
               1.Η επιτροπή ΣΟΕΣ μπορεί να εκδίδει αποφάσεις και συστάσεις για όλα τα θέματα για τα οποία υπάρχει σχετική πρόβλεψη από τη συμφωνία. Η επιτροπή ΣΟΕΣ εκδίδει αποφάσεις και συστάσεις με συναίνεση.
            
         
         
            
               2.Την περίοδο μεταξύ των συνεδριάσεων, η επιτροπή ΣΟΕΣ μπορεί να εκδίδει αποφάσεις ή συστάσεις με γραπτή διαδικασία. Προς τον σκοπό αυτό, το κείμενο σχεδίου απόφασης ή σύστασης υποβάλλεται γραπτώς από τον έναν συμπρόεδρο στον άλλο συμπρόεδρο. Το άλλο μέρος διαθέτει έναν μήνα, ή οποιαδήποτε μεγαλύτερη περίοδο καθορίζεται από το προτείνον μέρος, για να εκφράσει τη συμφωνία του με το σχέδιο απόφασης ή σύστασης. Αν το άλλο μέρος δεν εκφράσει τη συμφωνία του, η προτεινόμενη απόφαση ή σύσταση συζητείται και, ενδεχομένως, εγκρίνεται κατά την επόμενη συνεδρίαση της επιτροπής ΣΟΕΣ. Τα σχέδια αποφάσεων ή συστάσεων θεωρούνται εγκριθέντα μόλις το άλλο μέρος εκφράσει τη συμφωνία του και εγγράφονται στα πρακτικά της επόμενης συνεδρίασης της επιτροπής, σύμφωνα με το άρθρο 8 παράγραφος 3.
            
            
               3.Στις περιπτώσεις στις οποίες η επιτροπή ΣΟΕΣ έχει το δικαίωμα, βάσει της συμφωνίας, να εκδίδει αποφάσεις ή συστάσεις, οι εν λόγω πράξεις φέρουν την ονομασία «απόφαση» ή «σύσταση», αντιστοίχως. Η γραμματεία της επιτροπής ΣΟΕΣ δίνει σε κάθε απόφαση ή σύσταση αύξοντα αριθμό, συνοδευόμενο από την ημερομηνία έκδοσης της πράξης και περιγραφή του αντικειμένου της. Σε κάθε απόφαση και σύσταση ορίζεται η ημερομηνία έναρξης της ισχύος της. 
            
            
               4.Οι αποφάσεις και οι συστάσεις που εκδίδονται από την επιτροπή ΣΟΕΣ συντάσσονται εις διπλούν, κυρώνονται από τους συμπροέδρους και διαβιβάζονται σε κάθε μέρος.
            
            
               ΑΡΘΡΟ 10
            
            
               Διαφάνεια
            
            
               1.Η επιτροπή ΣΟΕΣ μπορεί να αποφασίσει να συνεδριάσει δημοσίως. 
            
            
               2.Σύμφωνα με το άρθρο 73 παράγραφος 5 της συμφωνίας, οι συμπρόεδροι μπορούν, κατόπιν αμοιβαίας συμφωνίας, να καλούν ως παρατηρητές στις συνεδριάσεις της επιτροπής ΣΟΕΣ εκπροσώπους της κοινωνίας των πολιτών, καθώς και άλλων τρίτων μερών, όπως της Δυτικοαφρικανικής Οικονομικής και Νομισματικής Ένωσης (WAEMU) και της επιτροπής της Οικονομικής Κοινότητας των Δυτικοαφρικανικών Κρατών (ECOWAS).
            
            
               3.Κάθε μέρος μπορεί να αποφασίζει για τη δημοσίευση των αποφάσεων και των συστάσεων της επιτροπής ΣΟΕΣ στην αντίστοιχη επίσημη δημοσίευσή του ή επιγραμμικά.
            
            
               4.Όλα τα έγγραφα που υποβάλλονται από ένα μέρος θα πρέπει να θεωρούνται εμπιστευτικά, εκτός εάν το εν λόγω μέρος αποφασίσει διαφορετικά.
            
            
               5.Οι προσωρινές ημερήσιες διατάξεις των συνεδριάσεων δημοσιοποιούνται πριν από τη συνεδρίαση της επιτροπής. Τα πρακτικά των συνεδριάσεων δημοσιοποιούνται μετά την έγκρισή τους σύμφωνα με το άρθρο 8.
            
            
               6.Η δημοσιοποίηση των εγγράφων που αναφέρονται στις παραγράφους 3 έως 5 πραγματοποιείται σύμφωνα με τους εφαρμοστέους κανόνες προστασίας δεδομένων του κάθε μέρους. 
            
            
               ΑΡΘΡΟ 11
            
            
               Γλώσσες
            
            
               1.Γλώσσα εργασίας της επιτροπής ΣΟΕΣ είναι τα αγγλικά.
            
            
               2.Η επιτροπή ΣΟΕΣ λαμβάνει αποφάσεις σχετικά με την τροποποίηση ή την ερμηνεία της συμφωνίας στις γλώσσες των αυθεντικών κειμένων της συμφωνίας. Όλες οι άλλες αποφάσεις της επιτροπής ΣΟΕΣ λαμβάνονται στη γλώσσα εργασίας που αναφέρεται στην παράγραφο 1.
            
            
               3.Ο παρών εσωτερικός κανονισμός και όλες οι αποφάσεις που λαμβάνει η επιτροπή ΣΟΕΣ, με εξαίρεση τις αποφάσεις της επιτροπής για την τροποποίηση ή την ερμηνεία της συμφωνίας, είναι αυθεντικά στις γλώσσες εργασίας της επιτροπής. Οι αποφάσεις της επιτροπής ΣΟΕΣ που τροποποιούν ή ερμηνεύουν τη συμφωνία είναι αυθεντικές σε όλες τις γλώσσες στις οποίες η συμφωνία είναι αυθεντική.
            
            
               4.Κάθε μέρος είναι υπεύθυνο για τη μετάφραση των αποφάσεων και άλλων εγγράφων στην/στις επίσημη/-ες γλώσσα/-ες του, εφόσον απαιτείται σύμφωνα με το παρόν άρθρο, και καλύπτει τις δαπάνες που συνδέονται με τις εν λόγω μεταφράσεις. 
            
            
               ΑΡΘΡΟ 12
            
            
               Δαπάνες
            
            
               1.Κάθε μέρος αναλαμβάνει όλες τις δαπάνες τις οποίες συνεπάγεται η συμμετοχή του στις συνεδριάσεις της επιτροπής ΣΟΕΣ, όσον αφορά τα έξοδα προσωπικού, ταξιδιού και διαμονής, τα έξοδα τηλεοπτικών συνεδριάσεων ή τηλεδιασκέψεων και τα έξοδα ταχυδρομείου και τηλεπικοινωνιών.
            
         
         
            
               2.Τις δαπάνες για τη διοργάνωση των συνεδριάσεων και την αναπαραγωγή εγγράφων αναλαμβάνει το μέρος που φιλοξενεί τη συνεδρίαση.
            
            
               3.Τις δαπάνες για την παροχή υπηρεσιών διερμηνείας από και προς τη γλώσσα εργασίας της επιτροπής ΣΟΕΣ κατά τη διάρκεια των συνεδριάσεων αναλαμβάνει το μέρος που φιλοξενεί τη συνεδρίαση.
            
            
               ΑΡΘΡΟ 13
            
            
               Ειδική επιτροπή για τη διευκόλυνση των τελωνειακών διαδικασιών και των εμπορικών συναλλαγών
            
            
               1.Συγκροτείται ειδική επιτροπή για τη διευκόλυνση των τελωνειακών διαδικασιών και των εμπορικών συναλλαγών σύμφωνα με το άρθρο 34 της συμφωνίας, για τους σκοπούς που προσδιορίζονται στο εν λόγω άρθρο.
            
            
               2.Σύμφωνα με το άρθρο 34, η ειδική επιτροπή για τη διευκόλυνση των τελωνειακών διαδικασιών και των εμπορικών συναλλαγών υποβάλλει έκθεση στην επιτροπή ΣΟΕΣ για τα αποτελέσματα, τις αποφάσεις και τα συμπεράσματα των συνεδριάσεών της. Η επιτροπή ΣΟΕΣ ενημερώνεται εγγράφως για τα σημεία επαφής που ορίζει η ειδική επιτροπή. Όλη η σχετική αλληλογραφία, τα έγγραφα και οι ανακοινώσεις της ειδικής επιτροπής σχετικά με την εκτέλεση και την εφαρμογή του κεφαλαίου 3 (διευκόλυνση των τελωνειακών διαδικασιών και των εμπορικών συναλλαγών) της συμφωνίας διαβιβάζονται ταυτόχρονα στη γραμματεία της επιτροπής ΣΟΕΣ. 
            
            
               3.Ο παρών εσωτερικός κανονισμός εφαρμόζεται κατ’ αναλογία στην ειδική επιτροπή. 
            
            
               ΑΡΘΡΟ 14
            
            
               Ομάδες εργασίας
            
            
               Για την αποτελεσματική εκτέλεση των καθηκόντων που προβλέπονται στο άρθρο 73 παράγραφος 3 της συμφωνίας και σύμφωνα με το άρθρο 73 παράγραφος 2, η επιτροπή ΣΟΕΣ μπορεί να αποφασίσει να δημιουργήσει υπό την εξουσία της ομάδες εργασίας για τη διευκόλυνση της τεχνικής συζήτησης επί ειδικών θεμάτων στο πλαίσιο της συμφωνίας. Η επιτροπή ΣΟΕΣ καθορίζει τη σύνθεση και τα καθήκοντα αυτών των ομάδων εργασίας. Οι ομάδες εργασίας υποβάλλουν έκθεση στην επιτροπή ΣΟΕΣ.
            
            
               ΑΡΘΡΟ 15
            
            
               Τροποποιήσεις του εσωτερικού κανονισμού
            
            
               Ο παρών εσωτερικός κανονισμός δύναται να τροποποιηθεί εγγράφως με απόφαση της επιτροπής ΣΟΕΣ, σύμφωνα με το άρθρο 9.
            
         
         
            
                  
                     (1)
                  
                        ΕΕ L 287 της 21.10.2016, σ. 3.